SKRIFTLIG FORESPØRGSEL P-3451/01

af Theodorus Bouwman (Verts/ALE) til Kommissionen

(6. december 2001)

Om: Truende lukning af Wärtsilä-fabrikken i Zwolle og formodede hemmelige aftaler om jobgaranti i forbindelse med overtagelse af Wärtsilä-virksomhed i Trieste

For nylig har den finske motorfabrikant Wärtsilä, til trods for at der produceres med fortjeneste og at ordrebøgerne er fyldte, besluttet at flytte hele produktionen fra den nederlandske virksomhed (i Zwolle) til virksomheden i Trieste. Dette indebærer et direkte tab af 700 arbejdspladser og muligvis hundredvis af andre hos underleverandørerne. Da driftsresultaterne ikke direkte giver anledning til denne lukning, frygtes det, at der er tale om usaglige motiver.

I de forløbne år har de nationale og lokale myndigheder og Den Europæiske Investeringsbank ydet millioner af gylden i støtte og udviklingslån. Ud over et alvorligt tab af arbejdspladser medfører flytningen af produktionen også et enormt kapitaltab og tab af den knowhow, der er erhvervet med nederlandske udviklingslån.

Vil Kommissionen derfor på kort sigt undersøge og aflægge rapport om, hvilke aftaler der er indgået mellem de italienske myndigheder og Wärtsilä i forbindelse med Wärtsiläs overtagelse af den tidligere statsvirksomhed i Trieste aftaler om jobgaranti (for de 1800 arbejdstagere) eller andre aftaler, der på en eller anden måde giver anledning til usaglig flytning af produktionen mellem Wärtsiläs virksomheder?

Vil Kommissionen desuden undersøge, hvilke finansielle eller ikke-finansielle incitamenter de italienske myndigheder via EU-fonde eller på anden måde har lovet for at lette denne usaglige flytning?

Er Kommissionen ikke enig i, at dette spørgsmål er et eksempel på uhensigtsmæssig anvendelse af finansielle og andre incitamenter og også et eksempel på subventions-shopping? Vil Kommissionen i bekræftende fald træffe foranstaltninger imod dette, inklusive udsættelse af flytningen af produktionen, mens undersøgelsen foretages?

Svar afgivet på Kommissionens vegne af Mario Monti

(16. januar 2002)

Kommissionen er ikke vidende om, at der skulle være indgået aftaler mellem de italienske myndigheder og Wärtsilä, men den vil forhøre sig hos de italienske myndigheder. Hvis sådanne eksisterende aftaler omhandler statsstøtte, vil Kommissionen gennemgå dem i lyset af EF-traktatens artikel 87 (tidl. artikel 92). I øvrigt er Wärtsilä-fabrikken i San Dorligo della Valle beliggende i en region, der er berettiget til regionalstøtte i henhold til undtagelsen i EF-traktatens artikel 87, stk. 3, litra c). Kommissionen kan på grundlag af sin beslutning af 20. juni 2001 give tilladelse til regionalstøtte på op til 8 % af investeringens omfang udtrykt i nettosubventionsækvivalent (NSÆ). Det er i øvrigt muligt, at bestemmelser godkendt af Kommissionen vedrørende beskæftigelse, uddannelsesstøtte eller andre former for støtte finder anvendelse her. Sådanne støtteforanstaltninger er forenelige med EF-traktatens bestemmelser, hvis de er truffet på grundlag af ordninger, der er godkendt af Kommissionen, eller de er fritaget i henhold til bestemte forordninger (uddannelse/SMV/de minimis).

For så vidt angår de incitamenter, der er ydet via EU-fonde, kan Kommissionen bekræfte, at Wärtsilä ikke har modtaget midler fra Den Europæiske Fond for Regionaludvikling (EFRU), men fra Den Europæiske Socialfond (ESF) inden for rammerne af EPD 1997-1999 til støtte til faglig uddannelse.

Eftersom der ikke er konstateret ulovlig anvendelse af finansielle eller andre stimulanser, kan Kommissionen ikke besvare det ærede medlems sidste spørgsmål. Generelt har Kommissionens intervention til formål at mindske de negative virkninger på konkurrencen som følge af støtteforanstaltninger ydet af de nationale myndigheder. Subventionsshopping er et eksempel på statsstøttes negative virkning på konkurrencen, og det må derfor undgås. Hvis undersøgelsen fører til det resultat, at Wärtsilä har modtaget støtte, der er uforenelig med EF-traktaten, vil Kommissionen træffe de nødvendige foranstaltninger og i givet fald kræve den ulovligt udbetalte støtte tilbagebetalt. Kommissionen har ikke beføjelser til at kræve, at Wärtsilä-fabrikken suspenderer sin beslutning om forflyttelse af sit produktionssted, end ikke så længe undersøgelsen står på.